1.Úvod

Táto správa obsahuje kľúčové zistenia z hodnotenia ex post európskeho programu monitorovania Zeme (GMES) a jeho počiatočnej prevádzky v rokoch 2011 – 2013. Toto záverečné hodnotenie sa vykonalo v mene Komisie s cieľom splniť jej povinnosť stanovenú v článku 14 ods. 2 nariadenia o programe GMES a jeho počiatočnej prevádzke, podľa ktorého „Komisia do 31. decembra 2012 predloží Európskemu parlamentu, Rade, Európskemu hospodárskemu a sociálnemu výboru a Výboru regiónov priebežnú hodnotiacu správu a do 31. decembra 2015 správu o hodnotení ex post.“

Sprievodným dokumentom tejto správy je pracovný dokument útvarov Komisie, v ktorom sa poskytujú podrobnejšie informácie. Záverečná správa dodávateľa, na ktorej je toto hodnotenie založené, je dostupná na OP (č. ET 0116321ENN)

2.Súvislosti

Európsky program monitorovania Zeme a jeho počiatočná prevádzka (ďalej len „GMES GIO“), ktorý sa v roku 2014 premenoval na Copernicus, je hlavným programom vesmírnej politiky EÚ v súlade s článkom 189 Zmluvy o fungovaní Európskej únie, ktorý umožňuje EÚ vykonávať činnosti súvisiace s vesmírnymi programami. Program GMES GIO bol zároveň jedným z programov, ktoré boli súčasťou stratégie na zabezpečenie inteligentného, udržateľného a inkluzívneho rastu Európa 2020, a vzhľadom na jeho prínosy pre široké spektrum politík Únie bol zahrnutý do iniciatívy priemyselnej politiky.

Aby Európa mohla reagovať na stále nové výzvy celosvetového významu, potrebuje samostatný, dobre koordinovaný a spoľahlivý systém pozorovania Zeme Týmto systémom bol program GMES GIO.

Program GMES GIO bol dlhodobý program založený na partnerstve medzi Úniou, členskými štátmi, Európskou vesmírnou agentúrou (ESA) a ďalšími relevantnými európskymi zainteresovanými stranami. Zároveň išlo o program, v ktorom mohla EÚ zohrávať účinnejšiu úlohu ako jednotlivé členské štáty v rámci medzinárodnej spolupráce na základe bilaterálnych dohôd s ďalšími krajinami s vesmírnym programom alebo prostredníctvom účasti na celosvetovom úsilí v oblasti pozorovania Zeme (napr. Skupina pre pozorovanie Zeme).

Program GMES GIO umožňoval lepšie pochopiť, ako a akým spôsobom sa naša planéta môže zmeniť a ako tieto zmeny môžu ovplyvniť náš každodenný život. Zabezpečoval nepretržité poskytovanie presných a spoľahlivých údajov a informácií o životnom prostredí, zmene klímy a bezpečnostných záležitostiach pre orgány EÚ a orgány jej členských štátov, ktoré sú zodpovedné za rozhodovanie. Tieto informácie sú potrebné pre orgány verejnej správy v členských štátoch a regiónoch, ktoré zodpovedajú za návrh a realizáciu politík. Komisia tieto informácie potrebuje aj na tvorbu a monitorovanie politiky založenej na dôkazoch. Program GMES GIO prispieval aj k hospodárskej stabilite a rastu, a to posilnením komerčného uplatnenia v mnohých rôznych odvetviach prostredníctvom úplného a otvoreného prístupu k službám poskytujúcim údaje a informácie z pozorovania Zeme.

Európska únia a ESA od roku 1998 až do roku 2013 prideľovali finančné prostriedky na program GMES, a to najmä na rozvojové aktivity v rámci výskumných projektov. Nariadenie o programe GMES a jeho počiatočnej prevádzke predstavovalo kľúčový krok programu, keďže na jeho základe sa pridelilo prvé operačné financovanie určené na prechod na počiatočnú prevádzku v rokoch 2011 – 2013.

V uvedenom nariadení o programe GMES a jeho počiatočnej prevádzke (článok 2) sa vysvetľuje, že program nadväzuje na činnosti financované prostredníctvom siedmeho rámcového programu v oblasti výskumu a technického rozvoja (RP7) a v rámci programu ESA pre zložku GMES „vesmír“. Tieto tri prvky sa vzájomne dopĺňajú a sú od seba navzájom závislé. Nariadením sa ďalej stanovuje rozsah celého programu GMES GIO, ktorý „zahŕňa:

a)zložku „služby“ na zabezpečenie prístupu k informáciám na podporu týchto oblastí:

–monitorovanie atmosféry,

–monitorovanie zmeny klímy na podporu politík v oblasti prispôsobenia sa zmene klímy a jej zmiernenia,

–riadenie núdzových situácií,

–monitorovanie krajiny,

–monitorovanie morského prostredia,

–bezpečnosť;

b)zložku „vesmír“, ktorou sa zabezpečuje udržateľné pozorovanie z vesmíru pre oblasti služieb uvedené v písmene a);